
VILJANDI LINNAVOLIKOGU

OTSUS

27. august 2026   nr 

Rahvaalgatuse „Eesti viimane munitsipaal 
nukuteater väärib säilitamist!“ läbivaatamine


07.05.2026 esitas Katariina Raudsepp (edaspidi rahvaalgatuse esitaja) kohaliku omavalitsuse korralduse seaduse (edaspidi KOKS) § 32 alusel rahvaalgatusliku ettepaneku paludes peatada Viljandi Nukuteatri likvideerimine ning jätkata selle tegevust ja arendamist. Rahvaalgatus on esitatud KOKS § 32 sätestatud nõudeid järgides.

Rahvaalgatuse sisu
Rahvaalgatuses allkirja andnud inimesed soovivad, et Viljandi Linnavolikogu peataks Viljandi Nukuteatri likvideerimise ning jätkaks selle tegevust ja arendamist.

Rahvaalgatuse põhjendused
Iga laps väärib oma linnas kohta, kus kujutlusvõime saab elada ja kus sünnivad esimesed teatrimälestused. 

Viljandi Linnavalitsuse otsus likvideerida Viljandi Nukuteater seab ohtu üle 70 aasta ainult nukuteatri kunstile pühendunud kultuuriasutuse jätkumise. Viljandi Nukuteatril on kanda oluline roll iga järgneva põlvkonna kujunemisel. Palume otsus peatada. 

Viljandi Nukuteater on Eesti ainuke eestikeelne nukuteater, millel on oma statsionaarne, spetsiaalselt nukuteatrile kohandatud ja ehitatud lava ning saal ja iganädalane mängukava. See on toimiv asutus professionaalse kollektiivi ja ambitsioonika arengukavaga, püüdes areneda Eesti nukukunsti ühendavaks ja vedavaks keskuseks. 

Likvideerimisotsus ei ole olnud piisavalt põhjendatud ning nukuteatri osa linna eelarves võrreldes teiste allasutustega on kõige väiksem. Samuti ei ole arvesse võetud teatri enda ega Sakala Keskuse ettepanekuid tegevuse jätkamiseks ja kulude optimeerimiseks. 
Linnavalitsus on väljendanud kavatsust suunata avalik raha järgmiseks 2,5 aastaks teenuse sisse ostmiseks eraettevõtjale. See tekitab aga põhjendatud küsimuse: milline saab olema teenuse kvaliteet, kättesaadavus ja järjepidevus antud aja vältel ning mis saab pärast selle perioodi lõppu? 
Nukuteater ei ole äriettevõte, vaid linna allasutus ja oluline avalik paik, mis pakub kultuuriteenust just väikesele tarbijale. Selle sulgemine vähendaks oluliselt laste ja noorte kultuurivõimalusi Viljandis ja laiemalt Lõuna-Eestis. Leiame, et seni tehtud otsus ei arvesta piisavalt laste ja noorte kultuurivajadusi ega olemasoleva Viljandi Nukuteatri potentsiaali. 

Just sellistes otsustes peegeldub, kas oleme päriselt lapsesõbralik kultuurilinn. 

Rahvaalgatuse taotlus
1. Viljandi linn ja Viljandi Nukuteatri juhid leiavad koos lahenduse, kuidas tänastes oludes saaks teater edasi minna.

2. Viljandi Nukuteatri olemasolevate ruumide kaasajastamine. Teatri vanade puitakende restaureerimine või uute tegemine. Nukuteatri näitlejate ja publiku hulgas on inimesi, kes on tegelenud muinsuskaitseobjektide avatäidete restaureerimise ja uute valmistamisega. Nendelt on valmisolek teatri tänased aknad järk-järgult taastada osaliselt sponsorluskorras. Nukuteatri ruumide uuendamine ja remontimine. Nukuteatri tänased tegijad on valmis eest vedama kogukonnaalgatust teatri ruumide remontimise, värvimise ja korrastamise teemal.

3. Kaasata Kultuurkapital ja teised fondid sihipäraseks toetuseks.

4. Korraldada heategevuslikke etendusi ja festivale nukuteatri toetuseks.

5. Luua „sõprade klubi“ või püsitoetajate võrgustik kogukonna kaasamiseks

Rahvaalgatuse läbivaatamise käik
Rahvaalgatuse läbivaatamisel osales/ ei osalenud X.

Tulenevalt eeltoodust ning kohaliku omavalitsuse korralduse seaduse § 32 alusel:

1. Nõustuda/ Mitte nõustuda rahvaalgatuse seisukohtadega.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1)	vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2)	kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.


(allkirjastatud digitaalselt)
Helir-Valdor Seeder
linnavolikogu esimees

Seletuskiri
Rahvaalgatuse „Eesti viimane munitsipaal nukuteater väärib säilitamist!“ läbivaatamine


Eelnõu eesmärk on läbi vaadata ja anda seisukoht rahvaalgatusele „Eesti viimane munitsipaal nukuteater väärib säilitamist!“.

Allkirju koguti kokku 445, neist arvesse läks 221 (136 on hetkel 1% valimisõiguslikest kodanikest).

Rahvaalgatuse esitamise võimalust ja protsessi reguleerib kohaliku omavalitsuse korralduse seaduse § 32, kus on kirjas, et  vähemalt ühel protsendil hääleõiguslikel valla- või linnaelanikel, kuid mitte vähem kui viiel hääleõiguslikul valla- või linnaelanikul on õigus teha kohaliku elu küsimustes valla- või linnavolikogu või -valitsuse õigusaktide vastuvõtmiseks, muutmiseks või kehtetuks tunnistamiseks algatusi, mis võetakse arutusele hiljemalt kolme kuu jooksul. 

Sama paragrahvi lõike 2 kohaselt 1. lõikes ettenähtud algatus esitatakse valla- või linnavalitsusele vastava eelnõuna, millele lisatakse allkirjadega varustatud algatuse esitajate nimekiri. Kui algatatud küsimus kuulub volikogu pädevusse, esitab valitsus selle ühe kuu jooksul volikogule lahendamiseks koos omapoolse seisukohaga.

Lõike 3 järgi on algatuse esitajate esindajal õigus osaleda algatuse arutelus volikogus või valitsuses.

Viljandi linnale on esitatud eelpooltoodud rahvaalgatus koos ettepanekutega. 
Viljandi Linnavalitsus arutas neid 29.06.2026 istungil ja ei toeta esitatud ettepanekuid.

Viljandi Linnavalitsus soovib Nukuteatri uuenemist ja arengut, mitmekesisemat tegevust ja külastatavuse kasvu ning samuti vajavad uuendamist Nukuteatri ruumid. 


(allkirjastatud digitaalselt)
Ene Rink
linnasekretär

